b'\n_START_ARTICLE_\nMarkkinasosialismi\n_START_PARAGRAPH_\nMarkkinasosialismi on l\xc3\xa4hinn\xc3\xa4 l\xc3\xa4ntisten marxistien Neuvostoliiton mallin mukaisen suunnitelmatalouden kriisin j\xc3\xa4lkeen kehitt\xc3\xa4m\xc3\xa4 oppi, jossa toteutuisi tasa-arvon periaate taloudessa, kuitenkin markkinoiden s\xc3\xa4\xc3\xa4delless\xc3\xa4 yhteiskuntaa._NEWLINE_My\xc3\xb6s Kiinaa, Vietnamia sek\xc3\xa4 muita on kutsuttu markkinasosialistisiksi maiksi, mutta niit\xc3\xa4 voidaan pit\xc3\xa4\xc3\xa4 kapitalistisina talouksina, joita hallitsevat kommunistiset puolueet. Jugoslaviaa pidettiin pitk\xc3\xa4\xc3\xa4n esimerkkin\xc3\xa4 markkinasosialismista, mutta kommunistinen puolue puuttui voimakkaasti sen talouden toimintaan, eik\xc3\xa4 esimerkiksi osavaltojen v\xc3\xa4list\xc3\xa4 kilpailua sallittu. Lis\xc3\xa4ksi Jugoslavian talouteen sis\xc3\xa4ltyi markkinoille vieraita ominaisuuksia, kuten ty\xc3\xb6l\xc3\xa4isten itsehallinto, joka lainasi oppejaan pikemminkin anarkismista kuin markkinoitten soveltamisesta sosialistiseen talouteen._NEWLINE_Varsinaisesti markkinasosialismin is\xc3\xa4 on Oscar Lange, joka yhdess\xc3\xa4 kapitalististen vastapuoltensa kanssa k\xc3\xa4vi v\xc3\xa4ittelyn markkinamekanismien k\xc3\xa4yt\xc3\xb6st\xc3\xa4 sosialismissa 1930-luvulla._NEWLINE_T\xc3\xa4st\xc3\xa4 onkin ottanut esimerkin markkinasosialismin ehk\xc3\xa4 t\xc3\xa4rkein edustaja John E. Roemer, joka kirjassaan A Future For Socialism kuvaa markkinoiden hallitsemaa tasa-arvoista yhteiskuntaa nykyaikaisen kansantaloustieteen keinoin._NEWLINE_Markkinasosialismia on haukuttu sekasiki\xc3\xb6ksi ja toisaalta vain askeleen p\xc3\xa4\xc3\xa4ss\xc3\xa4 kapitalismista olevaksi j\xc3\xa4rjestelm\xc3\xa4ksi. Se muistuttaakin paljon esimerkiksi Pierre-Joseph Proudhonin ajatusta kansanpankista, jota vastaan Karl Marx suuntasi ajatuksensa.'